b'\n_START_ARTICLE_\nAndrej Brov\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nV mladost se je pre\xc5\xbeivljal s prilo\xc5\xbenostnim kme\xc4\x8dkim delom. V za\xc4\x8detku 39-tih let 20. stoletja se je v Rutu povezal s \xc4\x8dlani organizacije TIGR in z njimi sodeloval pri propagandnem delu. Oktobra 1936 je bil izdan in je pred aretacijo pobegnil v Kraljevino Jugoslavijo. Marca 1937 se je zaposlil v kranjskem podjetju Jugo\xc4\x8de\xc5\xa1ka (kasneje ISKRA Kranj) in se vklju\xc4\x8dil v delavsko gibanje in politi\xc4\x8dno \xc5\xbeivljenje. Oktobra 1938 se je po stikih s Stanetom \xc5\xbdagarjem vklju\xc4\x8dil v Komunisti\xc4\x8dno partijo Slovenije. Ob napadu na Kraljevino Jugoslavijo aprila 1941 se je kot prostovoljec priklju\xc4\x8dil jugoslovanski vojski, pri\xc5\xa1el do Karlovca in se po kapitulaciji vrnil v Kranj. Do poletja 1941 je sodeloval pri snovanju partizanskega boja na Gorenjskem. Konec julija se je pridru\xc5\xbeil 1. Kranjski \xc4\x8deti in se sredi avgusta udele\xc5\xbeil spopada z Nemci pri Verbi\xc4\x8devi ko\xc4\x8di pod Stor\xc5\xbei\xc4\x8dem. Septembra se je po dogovoru vrnil v rojstni kraj z nalogo, da organizira na Cerkljanskem in Ba\xc5\xa1ki grapi partizansko gibanje. Do pomladi 1942 je pridobival somi\xc5\xa1ljenike, ki so bili prete\xc5\xbeno \xc4\x8dlani ali sodelavci nekdanje organizacije TIGR. Vse do leta 1945 je nato opravljal vrsto pomembnih politi\xc4\x8dnih funkcij v Osvobodilni fronti za Primorsko. S prekinitvami zaradi zdravstvenih te\xc5\xbeav je na politi\xc4\x8dnem podro\xc4\x8dju delal tudi po osvoboditvi. Med drugim je bil: kadrovski referent okraja Kranj (1946-1956), sekretar ob\xc4\x8dinskega komiteja KPS Kranj, predsednik Ob\xc4\x8dine Kranj in poslanec Zvezne skup\xc5\xa1\xc4\x8dine SFRJ._NEWLINE_Brovi\xc4\x8d, ki je nosilec partizanske spomenice, je pripadal generaciji ljudi, ki so zrasli v vodilne politi\xc4\x8dne funkcionarje predvsem zaradi politi\xc4\x8dne dejavnosti med obema svetovnima vojnama in so po letu 1945 na vodilnih polo\xc5\xbeajih brez lastne kreativnosti le prena\xc5\xa1ali navodila od zgoraj.'